ימ"מ

ערך זה עוסק ביחידת עילית במשטרת ישראל. אם התכוונתם לראשי תיבות שפירושם יום מילואים, ראו .
| --- | --- |

 אֶרְדּוֹף אוֹיְבַי וְאַשִּׂיגֵם, וְלֹא אָשׁוּב עַד כַּלּוֹתָם (תהלים, י"ח, ל"ח)
 פרטים
 כינוי:  היחידה הלאומית המיוחדת ללוחמה בטרור  היחידה המיוחדת ללוחמה בטרור  היחידה הלאומית ללוחמה בטרור  Israel's National Counter Terror Unit
 מדינה:  ישראל ישראל
 שיוך:   משטרת ישראל  משמר הגבול
 סוג:  יחידת עילית ללוחמה בטרור, יחידת השתלטות, יחידת עילית משטרתית (SWAT)
 אירועים ותאריכים
 תקופת הפעילות:  1974–הווה (כ־51 שנים)
 מלחמות:  האינתיפאדה הראשונה, האינתיפאדה השנייה, מבצע שובר גלים, טבח שבעה באוקטובר ומלחמת חרבות ברזל
 נתוני היחידה
 ייעוד:  לוחמה בטרור וחילוץ בני ערובה
 כוח אדם:  לוחמים בשירות קבע
 ציוד עיקרי:  רובי שירות M4A1 קרבין ו-IWI ערד, אקדחי שירות גלוק 17 וגלוק 19C, נשק קל, מערכות נשק צלפים, ציוד טג"ח, רכבי ניוד וסער, רובוטים, ציוד מגן ואמצעים מיוחדים
 פיקוד
 יחידת אם:   משמר הגבול
 דרגת המפקד:    תת־ניצב
 מפקדים:  פירוט בהמשך הערך
 עיטורים
  צל"ש המפכ"ל (×5)  צל"ש הרמטכ"ל (×1) ראו: עיטורי הצטיינות ופרסים
לוחמי הימ"מ בדיגום מבצעי מלא, עם רובי M4A1 קרבין, מגן טקטי וכלב משטרה, באימון פריצה והשתלטות.
לכבוד ביקור השר לביטחון פנים ומפכ"ל משטרת ישראל, לוחמי הימ"מ מופיעים בדיגום משטרתי מבצעי מלא: מדים, קסדות ומסכות, אפודי מגן וכלי נשק (רובי M4A1 קרבין, מקלע נגב קומנדו ורוב"צ SR-25 Mk 11).
לוחמי ימ"מ בדיגום משטרתי מבצעי מלא (קסדות, אפודי מגן ורובי M4A1 קרבין) לכבוד ביקור מפכ"ל משטרת ישראל רב-ניצב יוחנן דנינו (שני משמאל)
לוחמי פריצה וכלבנים של הימ"מ במתקן האימונים החדש, 2018
הימ"מ – היחידה הלאומית המיוחדת ללוחמה בטרור – היא היחידה הלאומית של ישראל ללוחמה בטרור. זוהי יחידת העילית של משטרת ישראל ומשמר הגבול ללוחמה בטרור ויחידת ההשתלטות (פריצה וחילוץ בני ערובה) הלאומית הבכירה בישראל, ובנוסף משמשת למשימות משטרה מיוחדות. השם "ימ"מ" הוא ראשי תיבות של "יחידה מרכזית מיוחדת" או "יחידה משטרתית מיוחדת". הימ"מ נקראת גם "היחידה המיוחדת ללוחמה בטרור" או "היחידה הלאומית ללוחמה בטרור". לשם ייצוג היחידה בחו"ל משתמשת משטרת ישראל בשם Israel's National Counter Terror Unit ולעיתים בשמות Israel's Counter Terrorism Unit או Israel's Counter Terror Unit. היחידה נחשבת לאחת מהיחידות המיומנות והמקצועיות בעולם וליחידה המיומנת ביותר למטרות אלה בקרב כוחות הביטחון הישראליים.
הימ"מ הוקמה ב-1974 על ידי מפקד משמר הגבול ניצב חיים לוי, שהטיל על ראובן יעקב (נמרודי) (המפקד הראשון של הימ"מ) להקים את היחידה כיחידת השתלטות, כמענה לפיגועי חטיפה ומיקוח. בהמשך הוטלו עליה משימות ותפקידים נוספים, שהעיקריים שבהם הם לוחמה בטרור, סיכול ומניעת פיגועים, מעצר מחבלים, הפעלת צלפים ומשימות משטרה מיוחדות. רוב פעילותה מסווגת, אך בעקבות מספר רב של מבצעים מוצלחים לאורך השנים זכתה היחידה למוניטין גבוה בקרב כוחות הביטחון בישראל ובעולם. כיום היא נחשבת לאחת היחידות המקצועיות, המנוסות והטובות מסוגה בעולם, למרות תקציבה הקטן יחסית. הימ"מ היא אחת היחידות העסוקות ביותר במערכת הביטחון ומבצעת מאות מבצעים ופעולות מדי שנה. מאז 2022 מוגדרת הימ"מ כיחידה הלאומית של ישראל ללוחמה בטרור.
כאמור, הימ"מ היא יחידת ההשתלטות הבכירה של ישראל. יחידות השתלטות נוספות בישראל הן סיירת מטכ"ל ושייטת 13 של צה"ל, לוט"ר אילת – יחידת מילואים צה"לית, ויחידת מצדה של שירות בתי הסוהר. הימ"מ מקבילה ליחידות השתלטות ולוחמה בטרור בעולם, כגון יחידות ה-SWAT האמריקניות ויחידת חילוץ בני הערובה של ה-FBI, ה-GIGN הצרפתית, אלפא ואומו"ן הרוסיות וה-GSG-9 הגרמנית, שהוקמה באירופה בשנות ה-70 של המאה ה-20 בעקבות רצח המשלחת הישראלית באולימפיאדת מינכן כדי להילחם בחטיפות מטוסים על ידי מחבלים פלסטינים.
המוטו של היחידה הוא ”אֶרְדּוֹף אוֹיְבַי וְאַשִּׂיגֵם, וְלֹא אָשׁוּב עַד כַּלּוֹתָם”, הלקוח מספר תהילים, פרק י"ח, פסוק ל"ח.